SEADUSANDLIKU RESOLUTSIOONI LISA

KOMISJONI AVALDUSED

Lineaarne vähendamistegur

ELi heitkogustega kauplemise süsteem (HKS) on ELi peamine vahend, mille abil saavutada ELi kliimaeesmärk hoida maailma keskmise temperatuuri tõusu oluliselt allpool 2 oC võrreldes industriaalühiskonna eelse tasemega, nagu on kokku lepitud ka Pariisi kokkuleppe kontekstis. Kooskõlas selle eesmärgiga ning kliima- ja energiapoliitika raamistikuga aastani 2030 on ELi HKSi läbivaatamine ja lineaarse vähendamisteguri suurendamine 1,74 %-lt 2,2 %-ni esimesed sammud ELi eesmärgi suunas vähendada liidus kasvuhoonegaaside heitkoguseid 2030. aastaks vähemalt 40 %. Komisjon tunnistab, et on vaja rohkem jõupingutusi ja suuremaid ambitsioone, saavutamaks ELi 2050. aasta kasvuhoonegaaside eesmärk vähendada kasvuhoonegaaside heitkoguseid kooskõlas Pariisi kokkuleppe pikaajaliste eesmärkidega. Kliima- ja energiaraamistikule 2030 lisatud mõjuhinnangus on öeldud, et sellisel tasemel ülempiir nõuab lineaarse vähendamisteguri edasist suurendamist kuni aastani 2050. Käesolevat direktiiv tulevikus läbi vaadates kohustub komisjon kaaluma lineaarse vähendamisteguri suurendamist, võttes arvesse rahvusvahelisi arenguid, mis nõuavad liidu poliitika ja meetmete rangemaks muutmist.

Meretranspordi heitkogused

Komisjon võtab Euroopa Parlamendi ettepaneku teadmiseks. Rahvusvaheline Mereorganisatsioon (IMO) teeb otsuse laevade kasvuhoonegaaside heitkoguste vähendamise esialgse strateegia kohta eeldatavasti 2018. aasta aprillis. Komisjon hindab tulemust kiiresti ja annab sellest teada, käsitledes eelkõige heitkoguste vähendamise eesmärke ja võimalikke meetmeid nende saavutamiseks, sh nende meetmete vastuvõtmise ajakava. Seejuures kaalub ta, missugused edasised sammud on asjakohased, et tagada sektori õiglane panus, ja käsitleb ka parlamendi ettepanekut edasiseks tegutsemiseks. Mis puudutab uusi seadusandlikke meetmeid meretranspordi tekitatava kasvuhoonegaaside heite valdkonnas, võtab komisjon Euroopa Parlamendi vastuvõetud muudatusettepanekuid nõuetekohaselt arvesse.

Õiglane üleminek söetööstus- ja CO2-mahukates piirkondades

Komisjon kinnitab veel kord oma kohustust töötada välja algatus, et pakkuda õiglaseks üleminekuks asjaomaste liikmesriikide söetööstus- ja CO2-mahukates piirkondades vajadusest lähtuvat toetust.

Selleks teeb ta koostööd nende piirkondade sidusrühmadega, et pakkuda suuniseid, eelkõige juurdepääsuks asjakohastele fondidele ja programmidele ja nende kasutamiseks, ning ärgitada heade tavade vahetamist, sh arutelusid tööstuse tegevuskavade ja ümberõppe vajaduste teemal.

Süsinikdioksiidi kogumine ja kasutamine

Komisjon võtab teadmiseks Euroopa Parlamendi ettepaneku vabastada ELI HKSi kohasest tagastamiskohustusest heitkogused, mis on tõendatult kogutud ja kasutatud, nii et süsinikdioksiidi püsiv sidumine on tagatud. Sellised tehnoloogiad ei ole praegu piisavalt arenenud, et teha otsus nende tulevase regulatiivse käsitlemise kohta. Arvestades süsinikdioksiidi kogumise ja kasutamise tehnoloogiate potentsiaali, kohustub komisjon järgmisel kauplemisperioodil nende regulatiivset käsitlemist vaagima, et teha kindlaks, kas direktiivi edasise läbivaatamise ajaks oleks asjakohane regulatiivset käsitlemist muuta. Sellega seoses pöörab komisjon tähelepanu selliste tehnoloogiate potentsiaalile aidata heitkoguseid märkimisväärselt vähendada, ohustamata seejuures ELi HKSi keskkonnaalast terviklikkust.